Hronec (okres Brezno)

Hronec je obec na Slovensku v okrese Brezno.

 Polohopis 
Leží v údolí Čierneho Hronu na severnom okraji Veporských vrchov, približne 5 km západne od Brezna a 4 km východne od Podbrezovej. Rozloha obce je 35,14 km², nadmorská výška stredu obce je 492 m.

 Dejiny 
V Hronci sa nachádza zlieváreň, ktorej tradícia siaha až do konca 18. storočia. V roku 1810 tu bol vyrobený prvý liatinový most v strednej Európe. V neďalekom horskom údolí (lokalita Tri vody) sú zvyšky vysokej pece, dokonca z roku 1795.

V obci okrem zlievárne pracuje aj píla, spracúvajúca drevo z okolitých lesov. Pre obec je dôležitý aj turistický ruch spojený s neďalekým biatlonovým areálom v Osrblí a s Čiernohronskou železnicou, vedúcou z Hronca do Čierneho Balogu. Niekoľko rokov sa tiež vážne uvažuje o obnovení trate tejto železnice k biatlonovému areálu.

 Kultúra a zaujímavosti 
 Pamiatky 
 Rímskokatolícky kostol sv. Klimenta, jednoloďová klasicistická stavba s polkruhovým ukončením presbytéria a vežou tvoriacou súčasť hmoty kostola z rokov 1821 až 1826. 
 Liatinový cestný most z roku 1810, údajne prvý liatinový most v strednej Európe. 
 Historická železničná výpravná budova, technická pamiatka z roku 1912.  Jedná sa o jednopodlažný objekt so sedlovou strechou. 
 Kaplnky Najsvätejšej Trojice z roku 1937.

 Osobnosti obce 
 Rodáci 
 Ján Schwarzkönig (* 1745 – † 1804), železiarsky odborník a vynálezca
 Alojz Sokol (* 1871 – † 1932), slovenský atlét reprezentujúci Uhorsko, bronzový v behu na 100 m na olympijských hrách v Aténach
 Ladislav Chudík (* 1924 – † 2015), herec a divadelný pedagóg
 Zoltán Schmidt (* 1928† 2008), rímskokatolícky kňaz, salezián, paleobiogeograf, autor prvej geologickej expozície Slovenského národného múzea. 
 Dezider Kollár (* 1931), jazykovedec a vysokoškolský pedagóg
 Jozef Kučerák (* 1939), ekonóm a bývalý politik
 Emanuel Windholz (1903 – 1986), uznávaný psychiater, priekopník psychoanalýzy, prvý československý člen Medzinárodnej psychoanalytickej asociácie (IPA)

 Referencie 

 Pozri aj 
 Zoznam kultúrnych pamiatok v obci Hronec

 Iné projekty 

 Externé odkazy 

 Najkrajší kraj- turistické atrakcie v obci


Kategória:Obce okresu Brezno